Ҡаҙағстандың күсмә төрки ҡәбиләләрендә XX быуат баштарына ҡәҙәр үҙенсәлекле монистик тәңре дине, тауҙар культы, шулай уҡ шаманлыҡ һаҡланып ҡалған. VI—IX быуаттарҙа ҡаҙаҡ далаларына буддизм, христианлыҡ башланғыстары һәм манихейлыҡ үтеп инә. Урта быуаттарҙа Ҡаҙағстан халҡының дине күп төрлөлөгө һәм синкретиклығы менән айрыла. Әммә IX быуаттан башлап күренеш үҙгәрә. Малсылыҡ менән шөғөллөнгән күсмә халыҡ Тәңре культына табына, ә ер эшкәртеүсе райондарҙағы ултыраҡ халыҡтар араһында ислам дине таралыу ала, һәм дини әҙәбиәт үҫешә башлай.